DA Den Europæiske Unions Tidende L 256/30

EFTA-TILSYNSMYNDIGHEDENS BESLUTNING

Nr. 43/10/KOL

af 10. februar 2010

om ændring af listen i punkt 39 i del 1.2 i kapitel I i bilag I til EØS-aftalen over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-Tilsynsmyndighedens beslutning 301/08/KOL af 21. maj 2008

EFTA-TILSYNSMYNDIGHEDEN HAR —

under henvisning til aftalen om Det Europæiske Økonomiske Samarbejdsområde, særlig artikel 109 og protokol 1 hertil,

under henvisning til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 hertil,

under henvisning til punkt 4.B. 1) og 3), og punkt 5.b), i indledningen til kapitel I i bilag I til EØS-aftalen,

under henvisning til den i punkt 1.1.4, kapitel I, bilag I til EØS-aftalen omhandlede retsakt (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet), som ændret og tilpasset til EØS-aftalen, særlig artikel 6, stk. 2, i retsakten,

under henvisning til den i punkt 1.1.5, kapitel I, bilag I til EØS-aftalen omhandlede retsakt (Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF), som ændret og tilpasset til EØS-aftalen, særlig artikel 6, stk. 4, i retsakten,

under henvisning til den i punkt 1.2.111, kapitel I, bilag I til EØS-aftalen omhandlede retsakt (Kommissionens beslutning 2001/812/EF af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF), som ændret, særlig artikel 3, stk. 5, i retsakten, og

ud fra følgende betragtninger:

EFTA-Tilsynsmyndigheden ophævede ved beslutning nr. 301/08/KOL af 21. maj 2008 sin beslutning nr. 378/07/KOL af 12. september 2007 og opstillede en ny liste over grænsekontrolsteder i Island og Norge, der er godkendt til at føre veterinærkontrol med levende dyr og dyreprodukter, der indføres fra tredjelande.

Den norske regering har anmodet om, at godkendelsen for kølede produkter — HC-T(1)(2)(3) — for grænsekontrolstedet i Honningsvåg (under grænsekontrolsted Honningsvåg Port) slettes af listen i punkt 39 i del 1.2 i kapitel I i bilag I til EØS-aftalen og erstattes af godkendelse for kun frosne produkter — HC-T(FR)(1)(2)(3).

Den norske regering har anmodet om, at grænsekontrolstederne Harøysund (under grænsekontrolsted Kristiansund Port) og Vannøy (under grænsekontrolsted Tromsø Port) slettes af listen i punkt 39 i del 1.2 i kapitel I i bilag I til EØS-aftalen.

EFTA-Tilsynsmyndigheden har ved sin beslutning 494/09/KOL henvist sagen til EFTA-Veterinærkomitéen, der bistår Tilsynsmyndigheden. Foranstaltningerne i denne beslutning er i overensstemmelse med udtalelsen fra EFTA-Veterinærkomitéen, der bistår EFTA-Tilsynsmyndigheden —

VEDTAGET DENNE BESLUTNING:

Artikel 1

Veterinærkontrollen med levende dyr og dyreprodukter, der føres ind i Island og Norge fra tredjelande, foretages af de kompetente nationale myndigheder på de godkendte grænsekontrolsteder, der er anført på listen i bilaget til denne beslutning.

Artikel 2

EFTA-Tilsynsmyndighedens beslutning nr. 301/08/KOL af 21. maj 2008 ophæves herved.

Artikel 3

Denne beslutning træder i kraft den 10. februar 2010.

Artikel 4

Denne beslutning er rettet til Island og Norge.

Artikel 5

Kun den engelske udgave af denne beslutning er autentisk.

Udfærdiget i Bruxelles, den 10. februar 2010. På EFTA-Tilsynsmyndighedens vegne Per SANDERUD Formand Sverrir Haukur GUNNLAUGSSON Medlem af kollegiet